KIRJALLINEN KYSYMYS E-3415/01

esittäjä(t): Anna Karamanou (PSE) komissiolle

(21. joulukuuta 2001)

Aihe: Kidutuksen käyttö ja terroritoimista epäiltyjen epäinhimillinen kohtelu Yhdysvalloissa

Terrorismin torjuntatoimet Yhdysvalloissa ovat jo johtaneet useita kertoja pidätettyjen perusoikeuksien loukkaamiseen. Useissa humanitaaristen järjestöjen raporteissa mainitaan, että pidätetyillä, joita epäiltiin terroritekoihin syyllistymisestä, ei ollut mahdollisuutta olla yhteydessä asianajajaan ja lisäksi heiltä riistettiin oikeus ottaa yhteyttä omaisiinsa. Joissakin tapauksissa, kidutuksen uhrien kansainvälisen kuntoutuskeskuksen johtajan antamien tietojen mukaan, epäiltyjä kidutettiin sillä verukkeella, etteivät he suostuneet yhteistyöhön kuulustelijoiden kanssa.

Komissiolta kysytään, mikä on Euroopan unionin kanta tähän ihmisoikeuksia koskevien kansainvälisen oikeuden periaatteiden ja kidutuksen vastaisen kansainvälisen sopimuksen loukkaamiseen? Yhdysvallat on ratifioinut mainitun sopimuksen, joka kieltää kidutuksen ja epäinhimillisen kohtelun käyttämisen tunnustusten saamiseksi pidätetyiltä. Mitä se aikoo tehdä sen vaaran suhteen, että vastaavanlaisia ilmiöitä tavataan EU:n jäsenvaltioissa?

Christopher Pattenin komission puolesta antama vastaus

(11. helmikuuta 2002)

Euroopan unionista tehdyn sopimuksen 6 artiklan mukaisesti ihmisoikeuksien kunnioittaminen on yksi unionin perusluonteisista periaatteista. Unioni on jatkuvasti painottanut vastustavansa jyrkästi kidutuksen käyttöä ja tukevansa asiaankuuluvia kansainvälisiä normeja. Tämä ilmaistaan Euroopan unionin perusoikeuskirjan 4 artiklassa seuraavasti: Ketään ei saa kiduttaa eikä kohdella tai rangaista epäinhimillisellä tai halventavalla tavalla.

Yleisten asioiden neuvosto hyväksyi 9. huhtikuuta 2001 EU:n politiikan suuntaviivat suhteissa kolmansiin maihin kidutukseen ja muuhun julmaan, epäinhimilliseen tai halventavaan kohteluun tai rangaistukseen liittyvissä kysymyksissä. Suuntaviivoissa on ohjeet unionin toimien hallinnoinnista suhteissa unionin ulkopuolisiin maihin (mukaan luettuina poliittiset vuoropuhelut sekä viralliset yhteydenotot ja toimet yksittäisissä tapauksissa) sekä monenvälisillä ihmisoikeusfoorumeilla. Niissä korostetaan, että unionia ohjataan asianmukaisin kansainvälisin normein, kidutuksen ja muun julman, epäinhimillisen tai halventavan kohtelun tai rangaistuksen vastaiseen Yhdistyneiden kansakuntien yleissopimukseen edelleen sisältyvät normit mukaan luettuina. Unioni pyrkii myös saavuttamaan menestyksellisen lopputuloksen käynnissä olevissa neuvotteluissa kidutuksen vastaisen Yhdistyneiden kansakuntien yleissopimuksen valinnaisen pöytäkirjan laatimiseksi sillä pyritään muun muassa parantamaan säilöönottotilojen valvontaa.

Komissio seuraa tarkasti tilanteen kehittymistä Yhdysvalloissa pidätettyinä olevien kohtelun osalta. Unioni käy säännöllistä vuoropuhelua ihmisoikeuksista Yhdysvaltojen kanssa.

Mitä jäsenvaltioihin tulee, perusoikeuksia koskevien periaatteiden kunnioittaminen taataan Euroopan yhteisön perustamissopimuksen 226 artiklassa tarkoitetulla jäsenyysvelvoitteiden noudattamatta jättämistä koskevalla menettelyllä sekä Euroopan unionista tehdyn sopimuksen 7 artiklassa

tarkoitetulla menettelyllä. Ensin mainitun mukaan komissio voi saattaa toteamansa asian yhteisön tuomioistuimen käsiteltäväksi Euroopan yhteisön perustamissopimuksen mukaisen jäsenyysvelvoitteen noudattamatta jättämisen toteamiseksi, jos kyseisen asian katsotaan kuuluvan yhteisön lainsäädännön soveltamisalaan. Jälkimmäisen mukaan komissio tai kolmasosa jäsenvaltioista voi vedota valtion- ja hallitusten päämiesten kokoonpanossa kokoontuvaan neuvostoon tapauksissa, joissa Euroopan unionista tehdyn sopimuksen 6 artiklassa ilmaistuja periaatteita vastaan on rikottu vakavasti tai jatkuvasti.